Gamtoos-ekspo wys jongste landboutoerusting | News24
Gamtoos-ekspo wys jongste landboutoerusting
Die flambojante aktrise en sangeres, Sarah Theron. Foto: VERSKAF
PATENSIE is die naweek dié plek om te wees - hier gaan lekker gekuier word.
Die gewilde Gamtoos-ekspo, ten bate van die Laerskool Gamtoosvallei in Patensie, vind op 4 en 5 November by die skool en Patensie Sitrus plaas.
Die ekspo is dié bymekaarkomplek vir 'n ieder en elk wat in landbou-toerusting, landbouprodukte, tegnologie en nuwe navorsing belangstel. Die vernaamste trekkerhandelaars, motorhandelaars, verskaffers van die nuutste landboutegnologie en agente van werktuie vir sitrus, groente en verwante landboubedrywighede sal hul ware by die ekspo uitstal en demonstreer.
Buitelug en 4-trekvoertuig aktiwiteite sal deur uitstallings en tentoonstellings beklemtoon en toegelig word.
Nóg 'n groot aantrekkingskrag is die plaasmark waar besoekers vars groente en vrugte asook allerlei lekkernye en ware van die Oos-Kaapse plase kan proe en koop. Tussendeur kan besoekers eet, drink en gesellig in die skaduryke teetent kuier, terwyl die kleingoed na hartelus baljaar.
Die Vrydag om 12:30 gaan die stoom trek wanneer Kouga se jong kokke hul slag tydens die Gamtoos Kokkedoortjie-kompetisie wys. Die inskrywingsgeld is R50 per deelnemer.
Die aksie beweeg later van die kombuis na die krieketveld waar die kolwe en voete vanaf 14:30 behoorlik gaan klap wanneer krieketspelers van verskillende skole mekaar die stryd op die sportgronde aansê.
Ekspo-gangers kan die aand aan sappige biefstuk smul, terwyl Jacques de Coning die aand op 'n hoë noot afsluit. Die koste is R100 per persoon.
Die Saterdagoggend skop met 'n sake-ontbyt om 08:30 af. FNB-ekonoom Dawie Maree gaan interessante brokkies oor die huidige ekonomie in Suid-Afrika deel, terwyl die blinde, internasionale motiveringspreker Hein Wagner die ontbyt-eters met waardevolle pitkos sal laat.
Kaartjies kos R125 per persoon of R1 000 per tafel van agt, en sluit ontbyt in.
Die flambojante aktrise en sangeres, Sarah Theron, en koskenner Francois Ferreira vermaak dames tydens 'n spesiale damesmiddag om 12:30.
Kaartjies kos R100 per persoon en sluit 'n ligte middagete in.
Moet nie van die rugby-aksie vergeet nie.
Jong rugbyspelers word vanaf 10:00 tot 11:00 tydens die Future Kings Oefenkamp oor die "geheime" van rugby touwys gemaak. Om 11:00 pak die o.9-span van Gamtoosvallei die spelers van Paul Sauer, terwyl die o.11 Gamtoosvallei-rugbyspan om 11:30 hul tuisveld teen Paul Sauer sal verdedig. Die hoofwedstryd tussen Patensie en die Crusaders vind om 16:00 plaas.
Die opening van die Laerskool Gamtoosvallei se paviljoen vind om 15:00 plaas.
Die Rugby-Bal-Val is ook op die program.
Die toegang is R30 vir volwassenes en R10 vir skoolkinders. Die hekke open om 12:00 op 4 November en om 08:00 op 5 November.
Vir meer inligting, skakel 083 556 3206 of 082 478 0193. Stuur 'n epos na info@gamtoos.co.za of besoek www.gamtoos.co.za.